钦定古今图书集成/明伦汇编/官常典/第578卷 > 孔镛
## 钦定古今图书集成/明伦汇编/官常典/第578卷 > 孔镛

按《明外史》本传：“镛字韶文，长洲人。景泰五年进士。为
都昌知县，分户九等，以定役设仓水次，便收敛，民甚
赖之。以弟铭尚宁府郡主，改知连山。邻境猺獞出没，
民悉分窜，镛躬往招之，皆惊走。既而炊饭民舍，留钱
偿其直，民乃渐亲。镛相率还，慰劳赈恤，俾复故业，教
以耕织战守，道路渐通，县治遂复。叶盛征广西，以镛”
从。所至招徕，贼多降附。诸将妄杀者，镛辄力争，多所
全活。成化元年用盛等荐，擢高州试知府。乡民挈家
避猺趋城，前守刘海闭不纳，还则戕于贼。有入者，海
辄系之。海又疑民阴为贼用，妄加戮害。贼缘是激怒
众，外攻内应，城遂致陷。镛至，开门纳来者为义冢，瘗
暴骸及民疫死者。流亡日归。城不能容，别筑城东北
居焉。时贼屯境内者凡十馀部，而邓公长、冯晓为之
魁。公长屯茅峒，去城仅十里，晓屯化州，皆屡招不从。
镛一日屏驺从，直抵茅峒，道遇贼徒，告曰：“我新太守
也。”公长骤闻守至，亟呼其党擐甲迎镛至，下马入，坐
庭中。公长见镛坦易，从者止二人，与其徒弛甲罗拜。
镛谕曰：“汝曹故良民，迫冻馁耳。前守欲兵汝，吾今奉
命为汝父母。汝，我子也；信我，送我归，赉汝粟帛；不信，
则杀我，大军即至，无种矣！”公长犹豫，其党感悟，皆泣
下。镛曰：“馁矣，当食我。”公长为跪上酒馔。既食，曰：“日且
暮，当止宿。”夜解衣酣寝。贼相顾骇服。再宿将返，公长
遣数十骑送之，见道傍裸而悬树者，询之，皆诸生也，

取谷帛使载归。公长益感泣，遂焚其巢，率党数千人
来降。公长既降，诸贼次第纳款，独晓恃险未服。镛选
死士二百人，乘夜抵化州。晓仓皇走匿，获其妻子以
归，抚恤甚厚。晓亦以五百人降。已，与佥事陶鲁败贼
廖婆保。他贼犯境者，先后多败去，境内大定。上官交
荐。五年擢按察副使，分巡高、雷二府。益招剧贼梁定
侯大邓六、辛酉等，处之内地，分田与耕，遂为官备。他
盗广西贼犯信宜、岑溪，皆击败之。治绩闻，赐诰命旌
异。遭丧，服除，改广西猺獞。闻镛名，相率远遁。十四年，
兵部上其绥辑功，赉银币。寻进按察使。荔浦贼来寇，
总督朱英以兵属镛，击平之，进食二品禄。已，迁左布
政使。旋以右副都御史巡抚贵州。清平部苗阿溪者，
桀骜多智，其养子阿剌有勇力，横行诸部中。守臣皆
纳溪赂，骄不可制。镛以问中官及守帅，皆为溪解。镛
乃行部至清平，闻指挥王通晓大义，询以时事。通言
“溪所昵者指挥王曾、总旗陈瑞公必欲致溪。先得此
二人，溪可图也。”翼日，镛乃大会将校，诘责二人。二人
输实，遂以计擒溪，磔之，群蛮震慑。鸡背苗恃险为乱，
亦讨平焉。镛居官廉，仕三十馀年，皆在边陲，触瘴成
疾。乞骸骨，不许。弘治二年召为工部右侍郎，道卒，年
六十三。平乐李时敏者，为信宜知县，亦以才武称。尝
与镛共平猺乱，以功迁知化州。粤人并称“孔、李。”